**קרולינה אוולין קלופט** (בשוודית: **Carolina Evelyn Klüft** נולדה ב-2 בפברואר 1983) היא אתלטית שוודית בעבר. היא אלופה אולימפית, שלוש פעמים ברציפות אלופת העולם ופעמיים ברציפות אלופת אירופה בקרב שבע. כמו כן, היא שיאנית אירופה בקרב שבע ובעלת התוצאה השנייה בטיבה בכל הזמנים אחרי שיאנית העולם ג'קי ג'וינר קרסי. בנוסף, היא השתתפה בתחרויות קפיצה לרוחק, קפיצה משולשת והיא שותפה לשיא השוודי בריצת שליחות 4x100 מטר.

ביוגרפיה
--------

קלופט נולדה בסנדהולט שבמחוז ווסטרגוטלנד וגדלה בווקשה, היכן שהוריה ושלוש אחיותיה מתגוררים כיום. היא הגיעה ממשפחה בעלת מסורת ספורטיבית. אביה היה שחקן כדורגל מקצועי בליגת העל השוודית ואימה השתתפה בתחרויות בינלאומיות בקפיצה לרוחק. היא החלה להתאמן באתלטיקה בגיל 12, עד אז היא שיחקה בכדורגל. היא התאמנה תחת הדרכתו של אגנה ברגוול שבשנת 2000 הגיע למסקנה שהספורט הטוב ביותר בעבורה יהיה קרב שבע.

### הפריצה

באליפות העולם באתלטיקה לנוער עד גיל 19 (אנ') שנערכה בקינגסטון, ג'מייקה ביולי 2002 זכתה קלופט במדליית זהב בקרב שבע בשיא עולם חדש לנוער של 6,470 נקודות. שבועיים לאחר מכן, באליפות אירופה באתלטיקה (אנ') שנערכה במינכן, גרמניה היא זכתה במדליית זהב בקרב שבע ובתואר הראשון שלה לבוגרות באירוע חשוב ומרכזי כששיפרה את שיאה העולמי לנוער והעמידה אותו על 6,542 נקודות.

### אלופת עולם

באליפות העולם באתלטיקה (אנ') באולם שנערכה בברמינגהאם, אנגליה במרץ 2003 זכתה קלופט במדליית זהב בקרב חמש בתוצאה של 4,933 נקודות (ריצת 60 מטר משוכות: 8.19 שניות, קפיצה לגובה: 1.89 מטר, הדיפת כדור ברזל: 14.48 מטר, קפיצה לרוחק: 6.61 מטר וריצת 800 מטר: 2:15.58 דקות). לאחר מכן, באליפות העולם באתלטיקה שנערכה בפריז, צרפת באוגוסט אותה שנה היא הוכיחה שהיא האישה החזקה בעולם בקרב שבע וזכתה במדליית זהב בתוצאה של 7,001 נקודות לפני אוניס ברבר מצרפת (6,755 נקודות) ונטליה סזנוביץ' מבלארוס (6,524 נקודות) ובכך הייתה לאישה השלישית בהיסטוריה שעברה את גבול 7,000 הנקודות. במהלך התחרות היא קבעה ב-6 תחרויות את התוצאה הכי טובה שלה מתוך 7 תחרויות.

#### התוצאות שקבעה באליפות העולם

* ריצת 100 מטר משוכות: מקום שני, 13.18 שניות
* קפיצה לגובה: מקום ראשון, 1.94 מטר
* הדיפת כדור ברזל: מקום שישי, 14.19 מטר
* ריצת 200 מטר: מקום ראשון, 22.98 שניות
* קפיצה לרוחק: מקום ראשון, 6.68 מטר
* הטלת כידון: מקום שלישי, 49.90 מטר
* ריצת 800 מטר: מקום רביעי, 2:12.12 דקות

באליפות העולם באתלטיקה באולם (אנ') שנערכה בבודפשט, הונגריה במרץ 2004 זכתה קלופט במדליית ארד בקפיצה לרוחק בשיא לאומי חדש של 6.92 מטר, אחרי טטיאנה לבדייבה מרוסיה (6.98 מטר) וטטיאנה קוטובה אף היא מרוסיה (6.93 מטר).

### אלופה אולימפית

באולימפיאדת אתונה (2004) זכתה קלופט במדליית זהב בקרב שבע בתוצאה של 6,952 נקודות, בפער גדול מאוד לפני אוסטרה סקייטה מליטא (6,435 נקודות) וקלי סותרטון מהממלכה המאוחדת (6,424 נקודות).

#### התוצאות שקבעה באולימפיאדה

* ריצת 100 מטר משוכות: מקום רביעי, 13.21 שניות
* קפיצה לגובה: מקום ראשון, 1.91 מטר
* הדיפת כדור ברזל: מקום שלישי, 14.77 מטר
* ריצת 200 מטר: מקום שני, 23.27 שניות
* קפיצה לרוחק: מקום ראשון, 6.78 מטר
* הטלת כידון: מקום חמישי, 48.89 מטר
* ריצת 800 מטר: מקום עשירי, 2:14.15 דקות

בנוסף, היא סיימה במקום ה-10 בתחרות קפיצה לרוחק בתוצאה של 6.63 מטר. בשלב המוקדמות היא קפצה למרחק של 6.73 מטר.

באליפות אירופה באתלטיקה באולם שנערכה במדריד, ספרד במרץ 2005 זכתה קלופט במדליית זהב בקרב חמש בתוצאה של 4,948 נקודות (ריצת 60 מטר משוכות: 8.19 שניות, קפיצה לגובה: 1.93 מטר, הדיפת כדור ברזל: 13.21 מטר, קפיצה לרוחק: 6.65 מטר וריצת 800 מטר: 2:13.47 דקות).

באליפות העולם באתלטיקה שנערכה בהלסינקי, פינלנד אותה שנה זכתה קלופט במדליית זהב בקרב שבע והגנה על תוארה בתוצאה של 6,887 נקודות לפני ברבר (6,824 נקודות) ומרגרט סימפסון מגאנה (6,375 נקודות). התוצאות שקבעה היו: ריצת 100 מטר משוכות: 13.19 שניות, קפיצה לגובה: 1.82 מטר, הדיפת כדור ברזל: 15.02 מטר, ריצת 200 מטר: 23.70 שניות, קפיצה לרוחק: 6.87 מטר, הטלת כידון: 47.20 מטר, וריצת 800 מטר: 2:08.89 דקות.

באליפות אירופה באתלטיקה שנערכה בגטבורג, שוודיה בשנת 2006 זכתה קלופט בפעם השנייה ברציפות במדליית זהב בקרב שבע בתוצאה של 6,740 נקודות לפני קארין רוקשטול מהולנד (6,423 נקודות) ולילי שוורצקופף מגרמניה (6,420 נקודות).

באליפות אירופה באתלטיקה באולם שנערכה בברמינגהאם במרץ 2007 זכתה קלופט במדליית זהב בפעם השנייה בקרב חמש בתוצאה של 4,944 נקודות (ריצת 60 מטר משוכות: 8.20 שניות, קפיצה לגובה: 1.88 מטר, הדיפת כדור ברזל: 14.43 מטר, קפיצה לרוחק: 6.59 מטר וריצת 800 מטר: 2:13.04 דקות).

### שיא אירופה חדש והתוצאה השנייה בכל הזמנים

קרולינה קלופט באליפות העולם באתלטיקה שנערכה באוסקה 2007
באליפות העולם באתלטיקה 2007 שנערכה באוסקה, יפן באוגוסט אותה שנה זכתה קלופט במדליית זהב בקרב שבע בפעם השלישית ברציפות והפעם בשיא אירופה חדש והתוצאה השנייה בכל הזמנים של 7,032 נקודות, לפני לודמילה בלונסקה מאוקראינה (6,832 נקודות) וסותרטון (6,510 נקודות).

#### התוצאות שקבעה באליפות העולם

* ריצת 100 מטר משוכות: 13.15 שניות
* קפיצה לגובה: 1.95 מטר
* הדיפת כדור ברזל: 14.81 מטר
* ריצת 200 מטר: 23.38 שניות
* קפיצה לרוחק: 6.85 מטר
* הטלת כידון: 47.98 מטר
* ריצת 800 מטר: 2:12.56 דקות

באולימפיאדת בייג'ינג (2008) לא השתתפה קלופט בקרב שבע. היא סיימה במקום ה-9 בקפיצה לרוחק בתוצאה של 6.49 מטר. בשלב המוקדמות היא קפצה למרחק של 6.70 מטר. בנוסף, היא סיימה במקום ה-20 בקפיצה משלושת בתוצאה של 13.97 מטר ולא עלתה לשלב הבא.

חייה האישיים
------------

קלופט חיה בקרלסקרונה, עם בעלה פטריק, זוכה מדליית ארד באליפות העולם בקפיצה במוט. היא לומדת באוניברסיטת וקשה, שלום והתפתחות. היא יצרה סרט לטלוויזיה השוודית, לאחר שביקרה בסרי לנקה בעקבות רעידת האדמה והצונאמי באוקיינוס ההודי (2004), שגרמה לצונאמי ונגרם אסון אנושי. בנוסף, היא תומכת בילדים באפריקה.

תארים והישגים
-------------

* בשנים 2003 ו-2006 זכתה קלופט בתואר אתלטית השנה באירופה.
* בשנת 2003 זכתה קלופט בתואר ספורטאי השנה של שוודיה מטעם העיתון "סבנסקה דגבלדט"

קישורים חיצוניים
----------------

ויקישיתוף מדיה וקבצים בנושא **קרולינה קלופט** בוויקישיתוף

* קרולינה קלופט, באתר הוועד האולימפי הבין-לאומי
* קרולינה קלופט, באתר olympedia.org
* קרולינה קלופט, באתר התאחדות האתלטיקה הבין-לאומית
* קרולינה קלופט, באתר ליגת היהלום
* קרולינה קלופט, באתר Track and Field (נשים)
* קרולינה קלופט, באתר אנציקלופדיה בריטניקה (באנגלית)

הערות שוליים
------------

1. ↑  תוצאות רשמיות מאליפות העולם באתלטיקה, פריז 2003

| זוכות פרס אתלטית השנה באירופה |
| --- |
| 

|  |
| --- |
| 1993: סאלי גנל בריטניהבריטניה • 1994: אירינה פריבלובה רוסיהרוסיה • 1995: סוניה אוסליבאן אירלנדאירלנד • 1996: סווטלנה מסטרקובה רוסיהרוסיה • 1997: אסטריד קומברנס בריטניהבריטניה • 1998: כריסטין ארון צרפתצרפת • 1999: גבריאלה סאבו רומניהרומניה • 2000: טרינה האטסטאד נורווגיהנורווגיה • 2001: סטפני גראף אוסטריהאוסטריה • 2002: סוריה איהאן טורקיהטורקיה • 2003: קרולינה קלופט שוודיהשוודיה • 2004: קלי הולמס בריטניהבריטניה • 2005: ילנה איסינבייבה רוסיהרוסיה • 2006: קרולינה קלופט שוודיהשוודיה • 2007: בלנקה ולאשיץ' קרואטיהקרואטיה • 2008: ילנה איסינבייבה רוסיהרוסיה • 2009: מרטה דומינגז ספרדספרד • 2010: בלנקה ולאשיץ' קרואטיהקרואטיה • 2011: מריה סבינובה רוסיהרוסיה • 2012: ג'סיקה אניס-היל בריטניהבריטניה • 2013: זוזאנה היינובה צ'כיהצ'כיה • 2014: דפנה סחיפרס הולנדהולנד • 2015: דפנה סחיפרס הולנדהולנד • 2016: רות בייטייה ספרדספרד • 2017: קטרינה סטפנידי יווןיוון • 2018: דינה אשר-סמית' בריטניהבריטניה • 2019: מריה לאסיצקנה  • 2021: סיפאן חסן הולנדהולנד • 2022: פמקה בול הולנדהולנד |

 |

|  אלופות אולימפיות בקרב חמש וקרב שבע (נשים) |
| --- |
| קרב חמש | (1964) אירינה פרס ברית המועצותברית המועצות • (1968) אינגריד בייקר מערב גרמניהמערב גרמניה • (1972) מרי פיטרס בריטניהבריטניה • (1976) זיגרון זיגל מזרח גרמניהמזרח גרמניה • (1980) נאדז'דה טקצ'נקו ברית המועצותברית המועצות |
| קרב שבע | (1984) גליניס נאן אוסטרליהאוסטרליה • (1988) ג'קי ג'וינר קרסי ארצות הבריתארצות הברית • (1992) ג'קי ג'וינר קרסי ארצות הבריתארצות הברית • (1996) ע'אדה שועאע סוריהסוריה • (2000) דניס לואיס בריטניהבריטניה • (2004) קרולינה קלופט שוודיהשוודיה • (2008) נטליה דוברינסקה אוקראינהאוקראינה • (2012) ג'סיקה אניס בריטניהבריטניה • (2016) נפיסטו ת'יאם בלגיהבלגיה • (2021) נפיסטו ת'יאם בלגיהבלגיה |

| אלופות עולם באתלטיקה – קרב שבע (נשים) |
| --- |
| 

|  |  |
| --- | --- |
| 1983: רמונה נויברט מזרח גרמניהמזרח גרמניה • 1987: ג'קי ג'וינר קרסי ארצות הבריתארצות הברית • 1991: זאבינה בראון גרמניהגרמניה • 1993: ג'קי ג'וינר קרסי ארצות הבריתארצות הברית • 1995: ע'אדה שועאע סוריהסוריה • 1997: זאבינה בראון גרמניהגרמניה • 1999: אוניס ברבה צרפתצרפת • 2001: ילנה פרוחורובה רוסיהרוסיה • 2003: קרולינה קלופט שוודיהשוודיה • 2005: קרולינה קלופט שוודיהשוודיה • 2007: קרולינה קלופט שוודיהשוודיה • 2009: ג'סיקה אניס-היל בריטניהבריטניה • 2011: ג'סיקה אניס-היל בריטניהבריטניה • 2013: האנה מלינצ'נקו אוקראינהאוקראינה • 2015: ג'סיקה אניס-היל בריטניהבריטניה • 2017: נפיסטו ת'יאם בלגיהבלגיה • 2019: קתרינה ג'ונסון-תומפסון בריטניהבריטניה • 2022: נפיסטו ת'יאם בלגיהבלגיה |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14302090
* SELIBR: 397365
* VIAF: 3515147605354357760007
* WorldCat: viaf-3515147605354357760007

 |